În jur de 100.000 de persoane din întreaga lume au venit să participe, sâmbătă, la Sfânta Liturghie oficiată de Papa Francisc la sanctuarul marian de la Şumuleu Ciuc, acolo unde în fiecare an se desfăşoară cel mai mare pelerinaj catolic din Europa Centrală şi de Est.

ACTUALIZARE. Papa Francisc a plecat de pe platoul de la Şumuleu Ciuc după Liturghia Pontificală oficiată, sâmbătă, la sanctuarul marian, în prezenţa a aproape 100.000 de pelerini. Suveranul Pontif va face un popas la Casa Jakab Antal din Şumuleu, de lângă biserica franciscană, unde va lua masa şi se va odihni, după care îşi va continua drumul către Târgu Mureş, de unde va lua avionul până la Iaşi, potrivit unor surse oficiale.



La Iaşi, Papa Francisc va vizita, în jurul orei 17:25, Catedrala „Sfânta Fecioară Maria, Regină”. Aici se va întâlni cu aproximativ 800 de bolnavi şi persoane în vârstă.

ACTUALIZARE. Papa Francisc a dăruit, sâmbătă, Trandafirul de aur Sanctuarului Marian de la Șumuleu Ciuc, județul Harghita, în cadrul slujbei de Liturghie pe care a oficiat-o.

Trandafirul de aur, simbol al Învierii Domnului Isus Hristos, este o distincție din aur oferită de Suveranii Pontifi încă din secolul a XI-lea unor biserici, personalități regale sau locuri de pelerinaj drept recunoaștere a serviciilor aduse Bisericii Catolice, informează Mediafax.

Distincția dăruită Sanctuarului Marian de la Șumuleu Ciuc este a doua înmânată unui loc de pelerinaj dintr-o țară din Europa de Est, după ce astfel de trandafiri de aur au mai fost oferiți unor sanctuare și biserici din Polonia în 1979, 1987, 2006 și 2016 de către Papa Ioan Paul al II-lea, Papa Benedict al XVI-lea și Papa Francisc.

În actualul său pontificat, Papa Francisc a mai oferit încă patru trandafiri de aur unor sanctuare închinate Fecioarei Maria din Mexic, Polonia, Portugalia și Brazilia.

ACTUALIZARE 12:30 Papa Francisc a îndemnat zecile de mii de oameni care au venit la slujba susținută la Șumuleu Ciuc să conviețuiască în pace și să transforme resentimentele în ceva pozitiv. „Să parcurgem căile împăcării ca Maria”, a spus Suveranul Pontif.

Papa Francisc a spus, în timpul Liturghiei de la Șumuleu Ciuc, județul Harghita, că acest pelerinaj „aparține moștenirii Transilvaniei, dar aduce cinstire tradițiilor românești și ungurești deopotrivă, participă la ele și credincioși de alte confesiuni, și este simbolul dialogului, al unității și al fraternității, un apel de a recupera mărturiile de credință devenită viață”.

Suveranul Pontif a făcut apel la conviețuirea în pace și pentru ca resentimentele să se transforme în ceva pozitiv. De asemenea, a spus că încurajează libertatea, fraternitatea, dorința de bine și de adevăr.

„A peregrina însemnă a fi conștienți că venim ca popor în casa noastră, că avem conștiința că formăm un popor, un popor a cărui bogație stă în miile sale de chipuri, în culturi, limbi și tradiții, sfîntul popor credincios al lui Dumnezeu, care, împreună cu Maria este pelerin, cântând milostivirea Domnului. Dacă în Cala Galilei, Maria a mijlocit la fiul ei să facă prima minune, în fiecare sanctuar Ea veghează și mijlocește nu numai în fața Fiului său, dar și în fața fiecăruia dintre noi pentru a nu lăsa să ni se fure fraternitatea de către vocile și rănile trecutului, care alimentează diviziunea și fragmentarea. Evenimentele complexe și triste din trecut nu trebuie uitate sau negate, dar nici nu pot să constituie un obstacol sau un argument pentru a împiedica o mult-râvnită conviețuire fraternă. A peregrina înseamnă a privi nu atât la ceea ce am fi putut fi, ci mai degrabă la tot ceea ce ne așteaptă și nu mai putem amâna. Înseamnă a crede în Domnul care vine și care este în mijlocul nostru și încuraja libertatea, fraternitatea, dorința de bine, dorința de adevăr și de dreptate”, a spus Papa Francisc.

În timpul Sfintei Liturghii, Papa Francisc a mai spus că trebuie să ne întoarcem spre Fecioara Maria și Ea să ne învețe cum să „ne țesem viitorul”.

„A peregrina înseamnă angajamentul de a lupta pentru ca cei care ieri au rămas în urmă să devină protagoniștii de mâine, iar protagoniștii de astăzi să nu fie lăsați în urmă mâine. Pentru aceasta, frați și surori, pentru a face aceasta, e nevoie de o muncă artizanală pentru a țese împreună viitorul. Iată de ce suntem astăzi aici: pentru a spune împreună: <Mamă, învață-ne să țesem împreună viitorul. Mamă, învață-ne să trasă împreună viitorul>. A peregrina înseamnă a ne întoarce să privim către Maria și către alegerile lui Dumnezeu. Ea, o fată din Nazaret, dintr-o mică localitate din Galileea, la periferia Imperiului Roman, dar și la periferia Israelului, prin darul ei a fost capabilă să dea început revoluției gingășiei. Misterul alegerii din partea lui Dumneze care își fixează privire asupra celor slabi pentru a-i domoli pe cei puternici ne îndeamnă și ne încurajează și pe noi să spunem <Da>, ca și eq, ca Maria, pentru a parcurge căile împăcării. (...) domnul nu dezamăgește pe cel care riscă. Să mergem, dar să mergem împreună”, a mai spus Suveranul Pontif.

Mesajul Sfântului Părinte, conform traducerii realizate de Vatican News:

„Cu bucurie şi recunoscător lui Dumnezeu mă aflu astăzi aici, împreună cu voi, dragi fraţi şi surori, în acest îndrăgit sanctuar marian, bogat în istorie şi credinţă, unde, ca fii, venim s-o întâlnim pe Mama noastră şi să ne recunoaştem ca fraţi. Sanctuarele, locuri aproape „sacramentale” ale unei Biserici spital de campanie, păstrează memoria poporului credincios care, în mijlocul necazurilor sale, nu oboseşte în a căuta izvorul de apă vie de unde să-şi împrospăteze speranţa. Sunt locuri de sărbătoare şi de celebrare, de lacrimi şi de implorare. Venim la picioarele Mamei, fără prea multe cuvinte, să ne lăsăm priviţi de ea şi pentru ca ea, cu privirea ei, să ne conducă la Acela care este "Calea, Adevărul şi Viaţa" (In 14,6).

Nu am venit aici la întâmplare: suntem pelerini. Aici, în fiecare an, în sâmbăta Rusaliilor, voi veniţi în pelerinaj pentru a îndeplini legământul înaintaşilor voştri şi pentru a întări credinţa în Dumnezeu şi devoţiunea faţă de Preacurata Fecioară Maria, reprezentată de monumentala statuie în lemn. Acest pelerinaj anual aparţine moştenirii Transilvaniei, dar aduce cinstire tradiţiilor româneşti şi ungureşti deopotrivă; participă la el şi credincioşi de alte confesiuni şi este simbolul dialogului, al unităţii şi al fraternităţii; un apel la a recupera mărturiile de credinţă devenită viaţă şi de viaţă devenită speranţă. A peregrina înseamnă a fi conştienţi că venim, ca popor, în casa noastră. Un popor a cărui bogăţie stă în miile sale de chipuri, culturi, limbi şi tradiţii; sfântul popor credincios al lui Dumnezeu care, împreună cu Maria, este pelerin, cântând milostivirea Domnului. Dacă în Cana Galileei Maria a mijlocit la Fiul ei să facă prima minune, în fiecare sanctuar Ea veghează şi mijloceşte, nu numai în faţa Fiului său, dar şi în faţa fiecăruia dintre noi, pentru a nu lăsa să ni se fure fraternitatea de către vocile şi rănile trecutului, care alimentează diviziunea şi fragmentarea. Evenimentele complexe şi triste din trecut nu trebuie uitate sau negate, dar nici nu pot să constituie un obstacol sau un argument pentru a împiedica o mult râvnită convieţuire fraternă.

A peregrina înseamnă a ne simţi chemaţi şi îndemnaţi să mergem împreună cerând de la Domnul harul de a transforma vechile şi actualele resentimente şi difidenţe în noi oportunităţi de comuniune; înseamnă a ne dezancora din siguranţele şi comodităţile noastre în căutarea unui pământ nou pe care Domnul vrea să ni-l dăruiască. A peregrina semnifică provocarea de a descoperi şi de a transmite spiritul de a trăi împreună, de a nu ne fi teamă să ne amestecăm, de a ne întâlni şi de a ne ajuta. A peregrina înseamnă a participa la acea maree puţin haotică care se poate transforma într-o adevărată experienţă de fraternitate, o caravană mereu solidară pentru a construi istoria (cf. Exort. ap. Evangelii gaudium, 87). A peregrina este a privi nu atât la ceea ce ar fi putut fi (şi nu a fost), dar mai degrabă la tot ceea ce ne aşteaptă şi nu mai putem amâna. Înseamnă a crede în Domnul care vine şi care este în mijlocul nostru, promovând şi încurajând solidaritatea, fraternitatea, dorinţa de bine, de adevăr şi de dreptate (cf. ibid., 71). Este angajarea de a lupta pentru ca cei care ieri au rămas în urmă să devină protagoniştii de mâine, şi protagoniştii de astăzi să nu fie lăsaţi în urmă mâine. Pentru a face aceasta este nevoie de o muncă artizanală de a ţese împreună viitorul. Iată de ce suntem aici pentru a spune împreună: Mamă, învaţă-ne să trasăm împreună viitorul.

Faptul de a fi pelerini la acest sanctuar ne determină să ne îndreptăm privirea spre Maria şi spre misterul alegerii lui Dumnezeu. Ea, o fată din Nazaret, o mică localitate din Galileea, la periferia Imperiului Roman precum şi la periferia Israelului, prin „da”-ul ei, a fost capabilă să dea început revoluţiei gingăşiei (cf. ibid., 88). Misterul alegerii din partea lui Dumnezeu, care îşi fixează privirea asupra celor slabi pentru a-i umili pe cei puternici, ne împinge şi ne încurajează şi pe noi să spunem „da”, ca şi ea, pentru a parcurge calea împăcării.

Domnul nu-l dezamăgeşte pe cel care riscă. Să mergem, şi să mergem împreună, lăsând ca Evanghelia să fie fermentul capabil să impregneze totul şi să dea popoarelor noastre bucuria mântuirii”.

ACTUALIZARE 11:40. Sfânta Liturghie susținută de Papa Francisc la Șumuleu Ciuc a început, sâmbătă, slujba fiind în limba italiană. Pentru prima dată după Al Doilea Război Mondial a fost scoasă din biserica franciscană statuia Făcătoare de Minuni a Maicii Domnului.

Sfânta Liturghie de la Șumuleu Ciuc a început în jurul orei 11.35 și este susținută de Papa Francisc.

La slujbă participă și premierul Viorica Dăncilă și mai mulți membri ai Guvernului, alături de zeci de mii de pelerini.

Legenda statuii de lemn a Fecioarei Maria de la Șumuleu Ciuc

A fost adusă și statuia din lemn a Fecioarei Maria, pentru prima dată scoasă din biserică, după Al Doilea Război Mondial. Sculptată în lemn de tei între anii 1510 şi 1515 în stilul Renaşterii transilvănene de un artist anonim, este considerată cea mai mare statuie făcătoare de minuni din lume.

Prima menţiune a statuii Maicii Domnului de la Şumuleu a părut în anul 1624, într-un inventar al bunurilor Mănăstririi şi Bisericii Franciscane, la care face referire istoricului franciscan Leonárd Losteiner, în însemnările sale din 1776-1777, relatează Mediafax.

Marea invazie turco-tătară din zona Ciucului, în 1661, a devastat şi incendiat complexul mănăstiresc de la Şumuleu şi Cetatea Miko (pe teritoriul actualului oraş Miercurea Ciuc), iar peste 10.000 de locuitori au pierit sau au fost luaţi în robie.

Din altarul Maicii Domnului a fost salvată doar Statuia Fecioarei Maria care, după reconstruirea bisericii, în 1664, a fost aşezată pe altarul principal, alături de statuile Sfintelor Ecaterina şi Barbara.

Potrivit unei legende, de atunci, în preajma unui pericol care ameninţă secuimea, faţa statuii se schimbă, iar rana de pe obraz, pricinuită de sabia unui tătar, sângerează.

Sute de vindecări miraculoase şi de dorinţe împlinite sunt puse pe seama statuii Fecioarei Maria. Dovadă stau numeroase obiecte din metal, din aur şi din argint, donate de persoanele ale căror rugăciuni au primit ascultarea divină.

ACTUALIZARE ORA 11:15 Papamobilul - Dacia Duster, de această dată - cu Papa Francisc urcă dealul la Șumuleu și își face apariția printre pelerini.

Papa Francisc își face apariția la Șumuleu Ciuc în papamobilul marca Duster Foto: captură TV

Citiți și: Papa Francisc folosește trei papamobile în România

ACTUALIZARE. Premierul Viorica Dăncilă însoțită de câțiva dintre miniștrii săi a sosit la Șumuleu Ciuc. Este încălțată cu pantofi cu toc, iar în zonă e noroi.

Viorica Dăncilă, la Șumuleu Ciuc Foto: captură TV

ACTUALIZARE. Peste 84.000 de persoane sunt prezente la Șumuleu Ciuc, potrivit unei noi estimări făcute de autorități în jurul orei 10:30. Numărul pelerinilor ar putea să mai crească, pentru că în jur de 100.000 de persoane s-au înregistrat pe site-ul special dedicat acestui eveniment. Printre pelerini s-ar număra și președintele Ungariei, care vine în calitate de simplu cetățean de religie catolică.

Zeci de mii de pelerini s-au adunat la Șumuleu Ciuc, în așteptarea Papei Francisc Foto: Alexandra Albu

ACTUALIZARE. Papa Francisc a sosit pe aeroportul din Târgu Mureș și se pregătește de drumul spre Șumuleu.

Înaintea sosirii Suveranului Pontif, cu o aeronavă TAROM, pe Aeroportul din Târgu Mureş a aterizat şi o aeronavă Spartan, cu care a venit premierul Viorica Dăncilă. Premierul a plecat imediat după aterizare către Şumuleu Ciuc, unde îl va întâmpina pe Papa Francisc.

Sfântul Părinte a primit, sâmbătă, pe Aeroportul Transilvania Târgu Mureş, de la prefectul de Mureş, Mircea Duşa, distincţia Fibula de la Suseni, simbolul judeţului, care reprezintă replica unei comori unice în lume, ce datează din Hallstattul timpuriu, prima Epocă a Fierului, relatează Agerpres.



„Am avut onoarea şi plăcerea de a-l primi în judeţul Mureş pe Sfântul Părinte, Papa Francisc. Un moment deosebit pentru mureşeni faptul că, pentru câteva clipe, Sanctitatea Sa s-a aflat în judeţul Mureş. I-am urat bun venit şi, ca un semn de apreciere a personalităţii sale, i-am oferit cea mai înaltă distincţie a judeţului Mureş, Fibula de la Suseni, un obiect de podoabă care datează din Epoca Fierului, care a fost descoperit în judeţ şi este unic în lume. I-am dorit numai bine, sănătate şi să binecuvânteze oamenii cu dragostea pe care le-o poartă. Fibula de la Suseni a fost conferită prin ordin de prefect. Mi-a spus că îi face plăcere să fie, pentru câteva clipe, în judeţul Mureş şi că oamenii de aici sunt la fel de buni ca oamenii din întreaga ţară”, a declarat prefectul de Mureş.



Potrivit lui Duşa, autorităţile au fost informate „destul de târziu” că Papa va ateriza pe aeroportul din Târgu Mureş, astfel că acesta a fost întâmpinat doar de „câţiva locuitori din zonă”.



„Este un eveniment deosebit, chiar dacă nu era planificată această vizită scurtă, faptul că a poposit pe teritoriul judeţului Mureş este unul deosebit şi locuitorii judeţului apreciază acest eveniment. Au participat şi câţiva locuitori din zonă, ştirea a venit destul de târziu că va ateriza la Târgu Mureş, probabil că, dacă se cunoştea intenţia de a vizita şi judeţul Mureş, cu siguranţă erau mult mai mulţi”, a declarat prefectul Mircea Duşa

În drumul său către Şumuleu Ciuc, Papa Francisc a salutat din maşină oamenii care s-au adunat în faţa Aeroportului Transilvania pentru a-l întâmpina.

Surse oficiale au arătat că, după ceremonia de la Şumuleu Ciuc, Papa va decola de pe Aeroportul Transilvania din Târgu Mureş în jurul orei 16,00.

ACTUALIZARE. Comitetul Interministerial pentru Securitate „Vizită Papa Francisc 2019” precizează că 40.000 de pelerini sunt prezenti astăzi la evenimentele publice ale Sanctităţii Sale de la Sumuleu Ciuc. Potrivit informaţiilor de la nivelul Comitetului Interministerial pentru Securitate „Vizită Papa Francisc 2019”, aproximativ 14.000 de persoane dintre cele care au intrat în România în ultimele trei zile au declarat că vor participa la pelerinajul de la Şumuleu Ciuc. Din informaţiile primite de la echipajele aflate la fata locului, pana la ora 9.30 au fost asistate medical 67 de persoane care participau la evenimentele de la Şumuleu Ciuc. Dintre acestea, 36 sunt copii care au suferit diverse afecţiuni medicale, generate de temperaturile scăzute înregistrate în zonă. 20 dintre acestia au fost deja preluaţi, în deplină siguranţă, şi transportati, cu un microbuz al ISU, la baza dealului Şumuleu pentru evaluare medicală amănunţită, urmand ca si ceilalţi 16 sa fie transportați în scurt timp, relatează News.ro.

ACTUALIZARE. În zonă este avertizare de vreme severă imediată (nowcasting) de tip cod portocaliu până la ora 10:00. Este, de asemenea, o ceață densă în Șaua Șumuleului. Meteorologii anunță că va ploua abundent, până la 35 l/mp. Cu toate acestea, pelerinii nu renunță și au început să se strângă pentru întâlnirea cu Papa.

Pregătirile pentru această vizită istorică au început de câteva luni, mai multe comisii şi sute de oameni lucrând pentru a pune la punct toate detaliile, de la textele liturgice până la veşmintele pe care le vor purta papa, cardinalii şi episcopii sau darul pe care Sfântul Părinte îl va primi la Şumuleu Ciuc, relatează Agerpres.



Altarul din şaua muntelui Şumuleu, de unde se va oficia slujba, a fost renovat, extins şi modernizat, pentru a satisface cerinţele unui astfel de eveniment, în zonă fiind construită şi o linie electrică de medie tensiune şi fiind amenajate căi de acces.



O comisie specială a pregătit textele liturgice ale slujbei oficiate de Papa Francisc, în care s-au introdus elementele specific locului, acestea fiind aprobate de Sfântul Scaun.

Liturghii în latină, maghiară și română

Potrivit membrilor comisiei, liturghiile şi cântecele vor fi în limbile latină, maghiară şi română, a fost editat un caiet care cuprinde aceste rugăciuni, respectiv traducerile în limbile respective ale cântecelor, iar răspunsurile la textele oficiale în limba latină, în care se va ţine slujba, „vor fi pe limba poporului”, respectiv fiecare dintre credincioşi va răspunde în limba sa.



La Şumuleu Ciuc, Papa Francisc va fi întâmpinat cu Imnul Papal, dar şi cu un vechi cântec bisericesc, „cântat de veacuri” la Şumuleu.

Predica pe care Papa Francisc o va rosti în timpul liturghiei oficiate la Şumuleu Ciuc va fi tradusă simultan în limbile română şi maghiară, acesta fiind singurul loc din ţară în care se va utiliza acest fel de traducere, în celelalte oraşe predica urmând să fie subtitrată pe ecrane.

La Şumuleu Ciuc, traducerea predicii va fi disponibilă şi pe frecvenţe radio, în română şi maghiară şi pe Internet în engleză, germană şi spaniolă.

Veșmânt liturgic pentru Papă creat de un designer român

La liturghia oficiată în celebrul sanctuar marian, Sanctitatea Sa va purta veşminte liturgice realizate de un cunoscut designer de haine bisericeşti, din Satu Mare, Sabău-Trifu Cristina.



Pe cazula (veşmântul liturgic) Sfântului Părinte, care este unicat, va fi Fecioara Maria de la Şumuleu Ciuc, din biserica Mânăstirii Franciscane, iar pe spate, logo-ul acestei vizite papale „Să mergem împreună!”.



În ceea ce priveşte veşmintele liturgice pe care le vor purta episcopii şi preoţii cu ocazia vizitei Papei Francisc la Şumuleu Ciuc, acestea au fost realizate într-un mic atelier de croitorie din Leliceni, o localitate în apropierea municipiului Miercurea Ciuc.



În organizarea marelui eveniment de la Şumuleu Ciuc au fost implicaţi peste 300 de preoţi concelebranţi, precum şi zeci de preoţi care vor fi prezenţi în mulţimea de pelerini pentru a-i împărtăşi pe credincioşi. De asemenea, la slujbă vor participa 60 de episcopi, patru diaconi, iar unele informaţii arată că ar urma să ia parte şi patru cardinali.

Statuia Fecioarei Maria de la Șumuleu Ciuc, urcată pe munte

Pentru prima dată după cel De-al Doilea Război Mondial, statuia făcătoare de minuni a Fecioarei Maria de la Şumuleu Ciuc, sculptată în lemn de tei, cu o înălţime de 2,27 metri, cea mai mare de acest fel din lume, cu o vechime de peste 500 ani, va fi urcată pe munte şi va împodobi altarul de unde Suveranul Pontif va oficia slujba în data de 1 iunie.



Scoaterea statuii originale din biserică are legătură şi cu faptul că Papa Francisc va oferi sanctuarului marian de la Şumuleu Ciuc un trandafir din aur, aşa cum face la toate locurile mari de pelerinaj dedicate Fecioarei Maria.



Este aşteptat ca din biserică să fie scos şi Laborumul, steagul sfânt al Şumuleului, aşa cum se întâmplă şi la pelerinajul de Rusaliile Catolice.



Cu ocazia marelui eveniment istoric, în apropierea altarului din şaua muntelui Şumuleu a fost amplasată şi o poartă secuiască de mari dimensiuni, la iniţiativa autorităţilor din Harghita, Covasna şi Mureş, care au dorit să prezinte valorile specifice acestei regiuni.

Pelerini din întreaga lume

Evenimentul de la Şumuleu Ciuc va reuni un număr impresionant de persoane, circa 110.000 de oameni înscriindu-se online pentru a participa la Sfânta Liturghie.



Pe lângă pelerinii din România sau Ungaria, la Şumuleu Ciuc au anunţat că vin persoane din ţări foarte îndepărtate, cum ar fi Pakistan, Rwanda, Africa de Sud, Niger, Madagascar, Australia, Israel, Canada sau Namibia.



Organizatorii au pregătit mai multe sectoare, atât pentru credincioşii care s-au înregistrat online, cât şi pentru cei care nu au făcut acest lucru, accesul în aceste zone realizându-se în urma unui control de securitate.



Cei care nu vor avea vizibilitate prea bună către altar, au posibilitatea să urmărească slujba pe mai multe ecrane de mari dimensiuni, amplasate la faţa locului.



La locul desfăşurării evenimentului vor fi montate mai multe spitale mobile şi puncte de prim ajutor, dar şi puncte de informare şi locuri de unde va putea cumpăra apă. De asemenea, forţele de ordine sunt pregătite să asigure buna desfăşurare a evenimentului, mai multe exerciţii şi simulări fiind desfăşurate în ultimele zile.

Restricții

Primăria Miercurea Ciuc îi roagă pe locuitorii municipiului şi persoanele aflate în oraş în timpul vizitei papale ca pe traseul parcurs de Papa Francisc să nu filmeze sau să fotografieze de la ferestre sau balcoane şi să nu folosească drone pentru înregistrări, aceste restricţii fiind impuse pentru asigurarea securităţii Suveranului Pontif.



De asemenea, autorităţile locale au impus restricţii totale de circulaţie în centrul municipiului Miercurea Ciuc şi în zona în care are loc slujba, fiind asigurate câteva mii de locuri de parcare pentru pelerinii care vin cu maşina sau cu autocarul. De asemenea, Compania Naţională de Autostrăzi şi Infrastructură Rutieră a recomandat rute suplimentare pentru şoferii care tranzitează zona în această zi, iar CFR a suplimentat numărul de garnituri de tren care aduc pelerinii la Miercurea Ciuc. Aplicaţia WAZE a creat evenimentul „Vizită Papa Francisc”, care arată restricţiile auto din zona centrală a municipiului Miercurea Ciuc şi indică rute ocolitoare.



Pentru organizarea vizitei Papei Francisc la Şumuleu Ciuc, s-au înscris 600 de voluntari, care vor fi prezenţi la locul desfăşurării evenimentului dar şi în diverse puncte din Miercurea Ciuc, pentru îndrumarea pelerinilor, alţi 600 de voluntari fiind implicaţi în organizarea pelerinilor în parohiile din care vin.



La faţa locului vor fi prezenţi şi peste 60 de salvamontişti, dar şi voluntari de Cruce Roşie şi membri ai diverselor asociaţii implicate în organizare, care vor veni în ajutorul persoanelor vârstnice sau cu handicap ce doresc să ia parte la marele eveniment.

Urgențe medicale

Pelerinii care participă la liturghia oficiată de Papa Francisc la Şumuleu Ciuc sunt rugaţi să se îmbrace şi să se încalţe corespunzător, să-şi aducă apă şi câteva alimente, să-şi ia medicamentele şi să anunţe dacă suferă de boli cronice.

În sectoarele delimitate cu ocazia vizitei papale va fi prezent personal însărcinat cu acordarea primului ajutor şi extragerea celor care au nevoie de asistenţă medicală.



Spitalul Judeţean de Urgenţă (SJU) din Miercurea Ciuc a anunţat măsuri speciale pentru asigurarea asistenţei medicale pelerinilor care sosesc în oraş cu ocazia vizitei Suveranului Pontif.



În ziua de 1 iunie, până la sfârşitul vizitei Papei, nu vor fi preluate cazuri de urgenţă de la celelalte spitale din judeţul Harghita, se suspendă programul de vizitare a pacienţilor de către aparţinători şi temporar, pe perioada desfăşurării vizitei Papei, intrarea în UPU se va face prin intrarea principală a spitalului.

Totodată, s-au limitat internările pacienţilor cu afecţiuni cronice şi activitatea ambulatoriilor de specialitate din clădirea principală a spitalului.

Programul ceremoniilor de la Șumuleu Ciuc. „Dar verde” pentru Papă

Pelerinii au fost aşteptaţi încă de vineri seara în bisericile din Miercurea Ciuc, unde s-au oficiat slujbe şi lăcaşurile de cult au rămas deschise, pentru cei care doreau să poposească sau să se odihnească acolo. Vineri seara, în mănăstirea de la Şumuleu Ciuc s-a celebrat Sfânta Litughie şi toată noaptea s-au rostit rugăciuni.

De asemenea, sâmbătă dimineaţa, de la ora 6:00, începe pregătirea spirituală a celor prezenţi în şaua muntelui Şumuleu, de la ora 9:45 urmând să aibă loc introducere la liturghia pontificală.



Sfântul Părinte va sosi la Miercurea Ciuc cu elicopterul, de la Târgu Mureș, şi va fi întâmpinat de o delegaţie formată din autorităţile locale, din care va face parte şi episcopul ortodox al Covasnei şi Harghitei, Andrei Moldovan.



La altarul de pe munte, Papa Francisc va ajunge la ora 11:30, când va începe Liturghia Pontificală.



Potrivit programului pus la dispoziţie de organizatori, după Sfânta Liturghie va fi prezentată o compoziţie muzicală în cinstea episcopului Márton Áron, pentru care arhidieceza Romano-Catolică de Alba Iulia a iniţiat demersurile necesare pentru beatificare.



Organizatorii au mai anunţat că Suveranul Pontif va părăsi Şumuleu Ciuc la ora 16:10, existând informaţii că, după Sfânta Liturghie, se va odihni şi va servi masa la Casa Jakab Antal, de lângă biserica franciscană.

Sanctitatea Sa va primi şi un dar special, la Şumuleu Ciuc. Este vorba de un „dar verde”, respectiv mai multe suprafeţe forestiere, însumând 122 de hectare, în zona Ciuc, care au fost plantate cu aproape 650 de mii de puieţi, în cinstea Papei Francisc.